BT kan afsløre, at Kevin Magnussen om senest 16 dage skal have svar fra Renault i forhold til om, han har en fremtid hos det franske team. Her udløber teamets option på danskeren.

Singapores Grand Prix i denne weekend skulle oprindeligt have været der, hvor danske Kevin Magnussen fik vished om sin fremtid hos Renault.

Sådan går det næppe, hvis man skal tro Renaults teamchef, Frederic Vasseur, der forleden udtalte, at Renault ikke har en deadline i forhold til at give kørerne besked om, hvorvidt de har et job i 2017.

Men Renault har dog en deadline, som teamet er tvunget til at tage højde for i Kevin Magnussens tilfælde. Således kan BT nu afsløre, at Renault senest skal give Kevin Magnussen et svar om danskerens fremtid på holdet 1. oktober.

Her udløber Renaults option på danskeren, og aktiveres den ikke inden 1. oktober, er Kevin Magnussen fri til at forhandle til anden side. Renault vil dermed ikke kunne stå i vejen for sin danske kører, hvis han vælger at skifte til et andet team.

Vælger Renault ikke at aktivere Kevin Magnussens option og forlænge kontrakten mindst et år frem i tiden, kunne det være hold som Haas og Sauber, som Kevin Magnussen kan komme i betragtning hos. Men Renault er fortsat den 23-årige danskers foretrukne mulighed. Og selvom der ikke er en afklaring lige nu, er det ikke udelukket, at Kevin Magnussen skriver en ny kontrakt med Renault i de kommende uger.

Hvad der er årsagen til, at Renault pludselig nøler med at give Kevin Magnussen et svar, har Renault ikke meldt ud fra officielt hold. Men ifølge Jens Hansen, der er Formel 1-kommentator hos TV3 Sport, har teamet andre ting at bekymre sig om.

»Helt overordnet handler det for Renault om at få styr på sin organisation. De har haft problemer med at finde folk til fabrikken i England, hvor de bygger raceren. Dernæst skal de have styr på deres bil til næste år. Det er ligegyldigt, hvem der kører bilen, hvis du har en dårlig racer. Så kørerne kommer i tredje række,« siger Jens Hansen til BT.

Spørgsmålet er dog, om Renault ikke allerede nu havde skrevet under med Kevin Magnussen, hvis de på baggrund af denne sæsons løb var overbevist om, at han var manden for fremtiden.

»Jeg er ikke i tvivl om, at havde Kevin Magnussen allerede nu leveret to til tre præstationer som den, han leverede i Sotji (syvendeplads, red.), hvor han var i pointene, havde der også været skrevet en kontrakt,« vurderer Jens Hansen og fortsætter:

»Siden har han vist rigtig gode takter, og hvis Renault ikke så muligheder i Kevin Magnussen fremadrettet, havde han nok fået det at vide nu.«

Ifølge BTs Formel 1-korrespondent, Peter Nygaard, er Renaults vægelsind ikke godt nyt for Kevin Magnussen.

»For Kevin Magnussen er det et dårligt tegn, hvis Renault udskyder beslutningen. Det understreger, at han ikke kan være sikker på noget som helst. Renault har en option på Magnussens 2017-sæson, der udløber om få uger, og indtil da kan de kigge sig omkring efter alternativer på kørermarkedet. Men hvis Kevin Magnussen var deres ubetingede førstevalg, havde de for længst indfriet optionen, så havde de taget en masse pres fra ham og hans sponsorer,« siger Peter Nygaard.

I 2014 ødelagde usikkerheden om fremtiden Kevin Magnussens evne til at præstere optimalt hos McLaren. Men det bør han kunne håndtere i år.

»Han virker i dag i langt bedre balance end dengang, og jeg håber absolut ikke, at vi på grund af Renaults tøven skal igennem samme nedadgående spiral som i 2014,« siger Peter Nygaard.